Telliskivi Loomelinnakus avatakse Valgevene protestikunsti pop-up näitus
Reedel, 20. novembril kell 18.00 avatakse Telliskivi Loomelinnaku õuealal Valgevene protestikunsti pop-up näitus „Valgevene. Protest. Kunst“. Eksponeeritud on Valgevene kunstnike illustratsioonid, mis on tõukunud riigis toimuvatest protestidest ja kohaliku rahva võitlusest inimõiguste eest.
Näituse „Valgevene. Protest. Kunst“ eesmärk on tutvustada kaasaegset valgevene protestikunsti, juhtida tähelepanu Valgevene protestide rahumeelsele iseloomule ja sellele vastanduvale võimude poolsele vägivallale ning otsida solidaarsust Eestis elavate inimeste seas. Loomelinnaku välialal eksponeeritud väljapanekul on esindatud 11 teost neljalt kunstnikult.
Valgevenelased on juba üle kolme kuu rahumeelselt protestinud riigis korda saadetud vägivalla vastu. Nõutakse sõnavabadust, poliitvangide vabastamist ja repressioonide lõpetamist, aga ka iseennast presidendiks kuulutanud Aleksandr Lukašenka tagasiastumist. Streigiga on ühinenud märkimisväärne osa ühiskonnast: töölised, arstid, kultuuritegelased ja sportlased. Tänavatel on lisaks “noortele ja vihastele” ka pensionärid, puuetega inimesed ja mitmed teised sotsiaalsed grupid. Rahulikke proteste suruvad võimud maha vägivallaga, kasutades nii veekahurite, pisargaasi, valgus-müra granaate ja teisi jõulisi meetode. Miilitsa jaoskondades pekstakse ja piinatakse inimesi ning kohtud annavad välja ebaseaduslikke otsuseid.
Valgevenest ja kogu maailmast pärit kunstnikud on loonud sadu illustratsioone inspireerituna protestidest ja Valgevene rahva vaimu vankumatusest. Üks osa töödest on väljas ka Telliskivi Loomelinnakus, kuhu kuu aega tagasi loodi ka seinamaaling, mis kujutab kahte DJ-d – Kirill Galanovit ja Vladislav Sokolovskyt. Mehed mängisid võimude korraldatud sündmusel presidendivalimiste eelsel päeval valjuhäälditest Viktor Zoi lugu “Peremen” (tõlkes “Muutusi”). Rokkansambli Kino laulust on saanud Valgevenes protestivate inimeste võitluslaul ja kahest DJst protesti sümbol. Identne grafiti on loodud ka ühe Minski kortermaja hoovi (tuntud kui “Muutuste väljak”) ja mujale Valgevenes ja ka välismaal.
Näitus „Valgevene. Protest. Kunst“ koosneb valgevene illustraatorite Olga Balai (Rumadelima), Sykhodz, Ekaterina Zagarodniaya (Cactuss.art) ja Iryna Žydkova (Allkimiya) protestikunstist. Kõik teosed on näituse jaoks annetatud kunstnike poolt solidaarsuse märgiks.
Reedel, 20. novembril kell 18.00 toimuva näituse avamise raames räägivad väljapaneku korraldajad lähemalt eksponeeritud teostest ja nende autoritest.
Näitus on valminud MTÜ Valgevene maja toetusel. Näitus on üleval Telliskivi Loomelinnaku välialal (IDA raadio vastas) ning jääb avatuks kuni 3. detsembrini 2020.
Manuses illustratsioon autor: Sykhodz, töö: Südametunnistus (Sumlenne).